《杨莲甫督部阅师马厂有诗索和不得已依韵赋呈》
清代·王振尧

良平不武勃无文，名世当朝作庆云。词苑旧传羽猎赋，国威重见背嵬军。

苍凉战史寻龙血，熠爚兵符切玉纹。薄海归心元老在，从容巾扇靖纷纭。

上兵应自伐谋先，笑睨邻王左右贤。真见老罴横卧道，肯教虏马近窥边。

北门管钥防秋地，西汉楼船肄武年。但使执戈同卫国，不须计亩策屯田。

临流立马晓尘清，玉帐无声画角鸣。八阵风云随手变，九霄日月照心明。

禁中有语询颇牧，天上何时洗甲兵。橐笔从军老王粲，辕门尚听鼓茄声。

作者简介：王振尧，字古愚，直隶定州人，光绪二十三年(1897)举人，候选同知，民国时任国会议员，大总统秘书。著有《王古愚先生遗集》四卷。